Petra Olli on päättänyt lopettaa painiuransa.

Painin maailmanmestari Petra Olli lopettaa kilpauransa.

Olli, 25, aloitti painimisen vuonna 2002. Hän saavutti urallaan muiden muassa MM-kultaa 2018 ja MM-hopeaa 2015. EM-mitaleja Ollilla on neljä, joista kaksi on mestaruuksia.

Lappajärven Veikkoja edustanutta Ollia valmensivat hänen uransa aikana muiden muassa Ollin isä Pertti Olli ja vuodesta 2009 virolainen Ahto Raska.

Raska ja Olli muodostivat vuosikausien ajan suomalaisen huippu-urheilun mittakaavassa äärimmäisen tiiviin, suorasanaisen, rehellisen ja menestyneen urheilija–valmentaja-parivaljakon.

Olli lopettaa uransa saman tien eikä tavoittele paikkaa ensi kesän Tokion olympialaisiin. Suomen naispainin ykkönen kertoo tiedotteessaan, että hänen poltteensa urheiluun ei ole enää ennallaan.

– Vaatii suunnatonta rohkeutta tunnustaa rehellisesti itselleen sekä muille, että sitä sisäistä poltetta ei ole enää maailman huipulle vaadittavalla tasolla, Olli kertoi.

– Tämä on urani vaikein ja raskain päätös, mutta erittäin tarkkaan harkittu sellainen. Suurempien kiitosten ja muisteluiden aika tulee vielä, mutta nyt on tullut aika päättää yksi ajanjakso elämässäni, Olli jatkoi.

Olli nähtiin tositoimissa EM-kisoissa Roomassa helmikuun puolivälissä. Siellä Olli pääsi pronssiotteluun, jonka hän kuitenkin hävisi Venäjän Mariia Kuznetsovalle pistein 4–8. Tuo ottelu jäi hänen uransa viimeiseksi.